31991R3594
L 341/20
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EИО) № 3594/91 НА КОМИСИЯТА
от 11 декември 1991 година
относно условията, приложими към земеделски продукти, които са предмет на референтни количества и са с произход от държавите от Африка, Карибите и Тихоокеанския басейн
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност,
като взе предвид Регламент (EИО) № 715/90 на Съвета oт 5 март 1990 г. за режима, приложим към земеделски продукти и някои стоки, произведени в резултат на преработката на земеделски продукти, които са с произход от държавите от Африка, Карибите и Тихоокеанския басейн или от отвъдморските страни и територии (1), изменен с Регламент (ЕИО) № 523/91 (2), и по-специално членове 16 и 27 от него,
като има предвид, че член 16 от Регламент (ЕИО) № 715/90 предвижда за някои земеделски продукти, които попадат в обхвата на този регламент и са с произход от посочените страни, прогресивно намаляване на митата в зависимост от референтни количества и наблюдение от страна на Общността в рамките на установени митни сборове;
като има предвид, че тези намаления на митата се въвеждат в рамките на същите периоди и в съответствие със същия график, като предвидените в Договорите за присъединяване на Испания и Португалия за същите продукти, внасяни от тези страни в Общността, в състава ù към 31 декември 1985 г.;
като има предвид, че Регламент (ЕИО) № 3593/91 на Комисията от 11 декември 1991 г. с който се премахват на два етапа някои митни сборове, прилагани в търговията между Общността на десетте и Испания, и Португалия, в резултат на Средиземноморските споразумения (3), предвижда останалите митни сборове, които се прилагат спрямо продукти от Испания и Португалия, за които премахването на тарифата продължава след 1 януари 1993 г., да бъдат премахнати на две равни вноски от 1 януари 1992 г. и от 1 януари 1993 г.;
като има предвид, че за същите продукти, произхождащи от държавите от АКТБ, следва да бъдат предоставени същите концесии;
като има предвид, че по силата на Регламент (ЕИО) № 1820/87 на Съвета oт 25 юни 1987 г. относно прилагането на Решение 2/87 на държавите от АКТБ/Съвета на министрите на ЕИО за по-нататъшно прилагане на протокола към Третата конвенция на държавите от АКТБ/ЕИО (4), след присъединяването на Кралство Испания и Португалската република към Европейските общности, посочените референтни количества се прилагат по отношение на Испания и Португалия;
като има предвид, че за да се позволи на компетентните власти в рамките на Комисията да установят годишен търговски баланс за всички продукти и при необходимост да приложат условията, предвидени в член 16, параграф 3 от горепосочения Регламент (ЕИО) № 715/90, тези продукти подлежат на статистическо наблюдение в съответствие с Регламент (ЕИО) № 2658/87 на Съвета (5), последно изменен с Регламенти (ЕИО) № 3537/91 (6) и (ЕИО) № 1736/75 (7) на Комисията;
като има предвид, че вносът на въпросните продукти се облага спрямо референтните количества на общностно равнище в съответствие с предварително установените графици, както и когато продуктите постъпват пред митническите власти за пускането им в свободно обращение: като има предвид, че следователно е целесъобразно да се установят референтни количества за продуктите, изброени в приложението;
като има предвид, че мерките, предвидени в настоящия регламент, са в съответствие със становището на Управителния комитет по плодовете и зеленчуците,
ПРИЕ НАСТОЯЩИЯ РЕГЛАМЕНТ:
Член 1
1. Вносът в Общността на някои продукти с произход от държавите от Африка, Карибите и Тихоокеанския басейн е предмет на референтни количества и на статистическо наблюдение.
Продуктите, определени в първата алинея, техните кодове по КН, срокове на валидност и нивата на референтните количества са посочени в приложението.
2. Количествата се облагат по отношение на референтните количества при постъпване на стоките пред митническите власти за пускането им в свободно обращение и са придружени с необходимите сертификати за движение. Ако сертификатът за движение се представя впоследствие, стоките се приспадат спрямо съответното референтно количество към момента, в който те са пуснати в свободно обращение.
Степента, в която се изчерпват референтните количества, се определя на ниво Общност, на основата на вноса, приспаднат спрямо тях, по начина, определен в първа алинея, като това се съобщава на Статистическата служба на Европейските общности при прилагането на Регламенти (ЕИО) № 2658/87 и (ЕИО) № 1736/75.
Член 2
Държавите-членки и Комисията си сътрудничат тясно, за да осигурят съблюдаването на настоящия регламент.
Член 3
Настоящият регламент влиза в сила на 1 януари 1992 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 11 декември 1991 година.